**Paskaidrojuma raksts**

**par Ogres novada pašvaldības saistošajiem noteikumiem Nr.34/2024 “Grozījumi Ogres novada pašvaldības 2024. gada 14. februāra saistošajos noteikumos Nr. 3/2024 “Par Ogres novada pašvaldības 2024.gada konsolidēto budžetu”**

**1. VISPĀRĪGA INFORMĀCIJA PAR GROZĪJUMU BŪTĪBU**

Pamatojoties uz Ogres novada pašvaldības budžeta izpildes analīzi gan ieņēmumos, gan izdevumos, papildus piešķirtajām mērķdotācijām pašvaldības māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām, asistentu pakalpojumu nodrošināšanai, Ogres novada pašvaldības pieņemtajiem lēmumiem un izmaksām saistībā ar iepirkumu komisijas pabeigtām iepirkuma procedūrām, Ogres novada pašvaldības 2024. gada 19. decembra budžeta grozījumos apkopoti šādi priekšlikumi pašvaldības budžeta grozījumiem:

1. precizēt ieņēmumu prognozes;
2. precizēt izdevumus pamatbudžetā valdības funkcionālajām kategorijām un ekonomiskās klasifikācijas kodiem;
3. precizēt pamatbudžeta finansēšanas daļu.

**2. Ogres novada pašvaldības ieņēmumi**

Ogres novada pašvaldības pamatbudžeta ieņēmumi saskaņā ar grozījumiem ir **110 805 505 eiro**, kas, salīdzinot ar apstiprināto budžetu, ir palielināti par **527 203 eiro**.



*1.tabula. Ogres novada pašvaldības ieņēmumu izmaiņas 2024. gada decembra grozījumos.*

Ogres novada pašvaldības pamatbudžeta ieņēmumu palielinājumu pamatā veido valsts mērķdotācijas pašvaldības māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām, asistentu pakalpojumu nodrošināšanai un citi pašvaldības budžetā saņemtie valsts transferti noteiktam mērķim.

**Nodokļu ieņēmumi.** Ogres novada pašvaldības 2024. gada decembra budžeta grozījumos sakarā ar ieņēmumu pārpildi pret plānoto – **iedzīvotāju ienākuma nodoklis palielināts**par **123 248 eiro**.

**Nenodokļu ieņēmumi:** Ogres novada pašvaldības 2024. gada decembra budžeta grozījumos šieieņēmumi palielinās par **135 885 eiro.** Galvenokārt tas saistīts ar to, ka, saskaņā ar domes pieņemtajiem lēmumiem, palielināti ieņēmumi par 130 885 eiro no cirsmu izsoles pašvaldības aģentūrai “Tūrisma, sporta un atpūtas kompleksa “ZILIE KALNI” attīstības aģentūra".

**Valsts budžeta transferti:** Ieņēmumi, ko pašvaldība saņem no valsts budžeta konkrētam mērķim. Ogres novada pašvaldības 2024. gada budžeta grozījumos šie ieņēmumi palielinās par **211 231 eiro.** Plānotas papildu mērķdotācijas māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām 56 625 eiro apmērā un asistentu pakalpojumu nodrošināšanai 111 673 eiro apmērā.

**Ārvalstu finanšu palīdzība:** Ogres novada pašvaldības 2024. gada decembra budžeta grozījumos šieieņēmumi palielinās par **23 719 eiro.**

**Budžeta iestāžu ieņēmumi:** Ogres novada pašvaldības 2024. gada 19. decembra budžeta grozījumos ir palielināti par **33 120 eiro**.

**3. Ogres novada pašvaldības budžeta izdevumi**

Ogres novada pašvaldības 2024. gada pamatbudžeta izdevumu daļā precizēti izdevumi pa funkcionālajām kategorijām un ekonomiskās klasifikācijas kodiem, kopumā izdevumus palielinot par **329 853 eiro,** kas pamatā saistīts ar papildu finansējumu māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām, projektu izmaksu precizējumiem, kā arī Ogres novada pašvaldības pieņemtajiem lēmumiem par līdzekļu piešķiršanu no “Izdevumi neparedzētiem gadījumiem”. Ogres novada pašvaldības 2024. gada pamatbudžeta izdevumi saskaņā ar grozījumiem ir **123 127 870 eiro.**

**Vispārējie valdības dienesti:** Ogres novada pašvaldības budžeta izdevumi samazināti par **61 346 eiro**. Izpildvarai plānotie izdevumi palielināti par 33 040 eiro. Pamatā saistībā ar lēmumu par atbalsta piešķiršanu Ukrainas civiliedzīvotāju uzņemšanai un konsultāciju un juridisku dokumentu sagatavošanu iepirkumu un juridisko jautājumu jomā.

Izdevumi neparedzētiem gadījumiem samazināti par 94 386 eiro.

**Sabiedriskā kārtība un drošība.** Kopējie izdevumi 2024. gada decembra budžeta grozījumos nav mainīti Pašvaldības policijai veikti iekšēji grozījumi apstiprinātā budžeta ietvaros, no ieekonomētajiem plānotajiem izdevumiem pakalpojumiem un precēm 7 434 eiro novirzīti uz pamatlīdzekļiem, tai skaitā nomas automašīnas atpirkšanai.

**Ekonomiskā darbība –** izdevumi 2024. gada decembra budžeta grozījumos palielināti par **20 342 eiro**. Tai skaitā autotransportam plānotie izdevumi palielināti par 20 092 eiro ielu ikdienas uzturēšanas izdevumu segšanai.

**Vides aizsardzība –** izdevumi palielināti par **22 030 eiro**. Lielākais izdevumu pieaugums saistīts ar pašvaldības aģentūru "Ogres komunikācijas" un ‘Rosme” veiktajām iekšējām korekcijām 21 600 eiro sakarā ar papildus izmaksām lielgabarīta atkritumu un atkritumu no kapu teritorijām izvešanai un atkritumu utilizācijai no atbrīvotajiem pašvaldības dzīvokļiem.



*2.tabula. Ogres novada pašvaldības izdevumu izmaiņas 2024. gada decembra grozījumos.*

**Pašvaldības teritoriju un mājokļu apsaimniekošana –** 2024. gada decembra budžeta grozījumos izdevumi samazināti par **57 089 eiro**. Tas galvenokārt saistīts ar plānoto pašvaldības aģentūras "Ogres komunikācijas" ūdensvada rekonstrukciju posmā no Grīvas 23 līdz Rīgas 10, kas netiks veikta. Sakarā ar līdzekļu ietaupījumu Ogres novada ielu apgaismojumam bija iespēja samazināt plānotos izdevumus.

**Atpūta, kultūra un reliģija –** izdevumi palielināti par **48 113 eiro**. Pamatā tas saistīts ar papildus valsts budžeta mērķdotāciju Ogres novada pašvaldības tautas mākslas kolektīvu vadītāju darba samaksai un valsts sociālās apdrošināšanas obligātajām iemaksām 53 001 eiro.

**Izglītība –** izdevumi palielināti par **223 125 eiro**, tai skaitā pirmsskolas izglītības iestādēm palielināti par 119 046 eiro; Tīnūžu sākumskolai palielināti par 34 855 eiro; vispārējās izglītības mācību iestāžu izdevumi (ISCED-97 1.- 3. līmenis) palielināti par 31 779 eiro; interešu un profesionālās ievirzes izglītības iestāžu izdevumi palielināti par 17 797 eiro; Izglītības papildu pakalpojumi skolēnu pārvadājumiem un ēdināšanai palielināti par 18 319 eiro un pārējā citur neklasificētā izglītība (izglītības projektu realizācija) izdevumi palielināti par 1 329 eiro.

Precizēti algu fondi, ņemot vērā papildus finansējumu asistentu pakalpojumiem izglītības iestādēs, avansa maksājumiem no decembra mērķdotācijām pedagogu darba samaksai Izglītības iestādēs un papildus valsts budžeta mērķdotāciju Ogres novada pašvaldības tautas mākslas kolektīvu vadītāju darba samaksai un valsts sociālās apdrošināšanas obligātajām iemaksām profesionālās ievirzes izglītības iestādēs.

Iekšēji koriģējot plānotos izdevumus PII “Dzīpariņš” un PII “Ābelīte” paredzēti līdzekļi 12 402 eiro rotaļu laukumu pārbūvei, 3 146 eiro PII “Pūt vējiņi” divu ieejas vārtu nomaiņai.

Laimests 5 000 eiro Tīnūžu sākumskolai no biedrības Latvijas Olimpiskā komiteja" un Latvijas Loto izsole "Sporto visi" - Tīnūžu sākumskolai tiks izlietots vingrošanas kompleksa ''CLIMBOO'' iegādei.

 Iekšēji koriģējot plānotos izdevumus Ogres valsts ģimnāzija 7 196 paredz novirzīt portatīvo datoru, uzlādes, uzglabāšanas skapja un interaktīvās tāfeles iegādei mācību procesa nodrošināšanai. Suntažu pamatskola no saimniecisko izdevumu ekonomijas līdzekļus 4 500 eiro novirza cepeškrāsns iegādei skolas ēdnīcā. Jumpravas pamatskola no remontiem ietaupītajiem līdzekļiem paredz izdevumus interaktīvā ekrāna iegādei 3 400 eiro un 1 350 eiro zāles pļaušanas un sniega tīrīšanas raidera iegādei. Interešu un profesionālās ievirzes izglītības iestādēs pamatā iekšējās korekcijas.

**Sociālā aizsardzība –** 2024. gada budžeta grozījumos izdevumi palielināti par **134 678 eiro**. Sociālajam dienestam izdevumi palielināti par 62 017 eiro. Tas ir saistīts ar izdevumiem no papildus ieņēmumiem piemaksām par papildus darbu ar Ukrainas civiliedzīvotājiem 55 182 eiro un par supervīzijām 6835 eiro. Sociālā dienesta asistentu pakalpojumu izdevumi palielināti par 72 194 eiro. Pārskaitīts valsts finansējums 436 eiro privātai PII “Saules kaķis”, par izglītības nodrošināšanu bērniem no Ukrainas.

**4. Ogres novada pašvaldības budžeta FINANSĒŠANA**

Līdzekļu atlikumu uz gada beigām Ogres novada pašvaldības 2024. gada decembra budžeta grozījumos plānots palielināt par **197 350 eiro**, tai skaitā:

* pašvaldības aģentūrai "Ogres komunikācijas" palielina par 90 331 eiro;
* pašvaldības aģentūrai “Tūrisma, sporta un atpūtas kompleksa “ZILIE KALNI” attīstības aģentūra" palielina par 131 249 eiro;
* Ogres, Ikšķiles, Ķeguma, Lielvārdes un to pagastu pārvaldēm samazina par 24 230 eiro.

 Atlikums samazināts par avansa maksājumiem pedagogiem no Izglītības iestāžu 2024. gada mērķdotācijas decembra algām, kas plānotas atlikumā uz gada beigām un kuras tiks izmaksātas 2025.gada janvārī.

Domes priekšsēdētāja vietnieks G.Sīviņš